**МИНИСТЕРСТВО НА ИНОВАЦИИТЕ И РАСТЕЖА**

**УСЛОВИЯ ЗА ИЗПЪЛНЕНИЕ**

**на проекти по**

**ПРОГРАМА „КОНКУРЕНТОСПОСОБНОСТ И ИНОВАЦИИ В ПРЕДПРИЯТИЯТА” 2021-2027**

**Процедура чрез подбор на проектни предложения**

**BG16RFPR001-1.004 „Подкрепа за семейните предприятия, предприятията от творческите индустрии и занаятите”**

Съдържание

[1. Техническо изпълнение на проектите 3](#_Toc532461138)

[2. Финансово изпълнение на проектите и плащане 8](#_Toc532461139)

[3. Мерки за информация, комуникация и видимост 13](#_Toc532461140)

[4. Приложения към Условията за изпълнение 14](#_Toc532461141)

### 1. Техническо изпълнение на проектите:

Условията за изпълнение представят основните аспекти, свързани с процеса на изпълнение на проекти по програма „Конкурентоспособност и иновации в предприятията” 2021-2027 (ПКИП).

Безвъзмездната финансова помощ се предоставя от Ръководителя на Управляващия орган (УО) с административен договор въз основа на одобрено проектно предложение съгласно чл. 24, ал. 1 от Закона за управление на средствата от европейските фондове при споделено управление (ЗУСЕФСУ).

Правата и задълженията, които възникват за бенефициента, са описани в приложения образец на **административен договор** за предоставяне на безвъзмездна финансова помощ по ПКИП **(Приложение 18)** и **Общите условия към финансираните по програма „Конкурентоспособност и иновации в предприятията” 2021-2027 административни договори за предоставяне на безвъзмездна финансова помощ (Приложение 19).**

В процеса на изпълнение на проекта, бенефициентът може да възлага на изпълнители (подизпълнители) извършването на определени дейности по проекта. Изпълнителите не са партньори по изпълнението на проекта и се избират в съответствие с реда за определяне на изпълнител от страна на бенефициенти на договорена безвъзмездна финансова помощ (БФП) от ЕФСУ.

В случаите, когато бенефициентът **е** възложител по смисъла на Закона за обществените поръчки (ЗОП), при избор на изпълнител/и същият задължително прилага разпоредбите на ЗОП и актовете по прилагането му, както и указанията на УО.

В случаите, когато бенефициентът **не е** възложител по смисъла на ЗОП, при избор на изпълнител/и същият задължително прилага разпоредбите на Глава четвърта от ЗУСЕФСУ и приложимите подзаконови нормативни актове (вкл. ПМС № 4 от 11.01.2024 г. за определяне на правилата за разглеждане и оценяване на оферти и сключването на договорите в процедурата за избор с публична покана от бенефициенти на безвъзмездна финансова помощ от ЕФСУ), както и указанията на УО. Във връзка с чл. 50, ал. 3 от ЗУСЕФСУ, Управляващият орган ще изисква във всички случаи, без значение от интензитета на помощта, бенефициентите, сключили административен договор за предоставяне на безвъзмездна финансова помощ (АДПБФП) по процедурата да определят изпълнител след провеждане на процедура за избор с публична покана съгласно чл. 50, ал. 1, при спазване на праговете, посочени в чл. 50, ал. 2 от ЗУСЕФСУ.

С оглед спазване на принципа за добро финансово управление и определяне реалистичността на разходите при избор на изпълнител от страна на бенефициентите/ кандидатите за БФП, Управляващият орган на ПКИП ще изисква, в случаите когато стойността на процедурата с предмет доставки или услуги, в т.ч. съфинансирането от страна на бенефициента/ кандидата за БФП, без данък върху добавената стойност, е по-ниска от посочените стойности в чл. 50 от ЗУСЕФСУ, към първичните платежни документи се прилагат поне 2 (две) съпоставими оферти, каталози, разпечатки от официални интернет страници на производители/доставчици или комбинация от посочените, съдържащи цена, характеристика/функционалност/описание, които не противоречат на заложените в АДПБФП. Бенефициентите/ кандидатите за БФП прилагат и обосновка в свободен текст за направения избор на база на събраните оферти, каталози, разпечатки от официални интернет страници.

Бенефициентът изпълнява проекта в съответствие с приложимото национално и европейско законодателство и правилата на програмата. Бенефициентът трябва да изпълни заложеното с грижата на добър стопанин, при спазване на принципите за добро финансово управление (икономичност, ефикасност и ефективност); публичност и прозрачност; свободна и лоялна конкуренция, в съответствие с най-добрите практики в съответната област. При провеждане на процедурата/ите за избор на изпълнител/и, бенефициентът следва да прилага подходящи мерки за избягване предотвратяването, ограничаването или нарушаването на конкуренцията.

При избора на изпълнител следва да се спазва чл. 5k и 5л от Регламент (ЕС) № 2022/576 на Съвета от 8 април 2022 година за изменение на Регламент (ЕС) № 833/2014 относно ограничителни мерки с оглед на действията на Русия, дестабилизиращи положението в Украйна. Бенефициентът е длъжен да въвежда информацията за действителните собственици на изпълнителите в модул „Договори”/„Процедури за избор на изпълнител – Юридически лица/физически лица” в ИСУН.

При подаване на междинен/финален отчет за изпълнението на проекта, Управляващият орган ще извършва задължителен последващ контрол и проверка за спазване на правилата за избор на изпълнители. В случай че бъдат констатирани незаконосъобразни действия от страна на бенефициента в процеса на избор на изпълнител, разходите за съответните дейности няма да бъдат признати до размера на заложените процентни показатели, съответстващи на констатираната нередност, съобразно разпоредбите на чл. 70, ал. 1, т. 9 от ЗУСЕФСУ, респективно Наредбата за посочване на нередности, представляващи основания за извършване на финансови корекции, и процентните показатели за определяне размера на финансовите корекции по реда на ЗУСЕФСУ, както и правилата, утвърдени от Ръководителя на УО.

В процеса на изпълнение на сключените договори, Управляващият орган ще осъществява предварителен контрол за спазване на правилата за избор на изпълнители от страна на бенефициента съгласно приложимото законодателство единствено в случаите, в които бенефициентът изрично е изявил желание за това.

При подготовката на проектните предложения кандидатите следва да съобразят необходимостта от прилагане на процедури за избор на изпълнител/и и съответно да посочат това като част от предвидените за изпълнение дейности и да го отразят във времевия график за изпълнение на проекта във Формуляра за кандидатстване.

При подаден сигнал за нередност проверката по него се извършва по реда, определен с нормативния акт по чл. 69, ал. 6 от ЗУСЕФСУ. Понятието за нередност е дефинирано в чл. 2, пар. 31 от Регламент (ЕС) № 2021/1060 и бенефициентът е запознат с него, съгласно подписаната **Декларация за нередности, Раздел 6 от Декларацията при кандидатстване (Приложение 2)** към Условията за кандидатстване.

**ВАЖНО:** В случай че е приложимо, бенефициентът следва да предвиди при възлагането на обществени поръчки прилагането на мерки за опазване на околната среда съгласно приложимите разпоредби на ЗОП и актовете по прилагането му и в съответствие с чл. 47, ал. 1 и чл. 63, ал. 1, т. 6 от ЗОП.

Ако бенефициентът не може да изпълни изцяло или частично дейностите, заложени в договора, плащанията могат да не се извършат (цялостно или частично) в зависимост от невъзможността за изпълнение на задълженията от страна на бенефициента.

В случай че са възникнали трудности или пречки при изпълнението, бенефициентът трябва незабавно да уведоми Ръководителя на УО. За да бъде намерено навременно и подходящо разрешаване на възникналите казуси и с цел да се избегнат рискове за успешното изпълнение на проекта, бенефициентът подава информация относно настъпилата трудност или пречка чрез раздел „Кореспонденция” в ИСУН.

В допълнение, чрез раздел „Кореспонденция” в ИСУН се извършва и подаването на всички документи, подлежащи на проверка от страна на УО в съответствие с етапа на изпълнение на проекта.

Бенефициентът се задължава да предоставя на Ръководителя на УО цялата изисквана информация относно изпълнението на проекта в изрично определен срок. Информацията се предоставя в срок до 5 (пет) работни дни от получаване на искането за допълнителни документи и/или разяснения, или в друг срок, определен от Управляващия орган.

Бенефициентът представя изискуемата информация по чл. 42 от Регламент (ЕС) № 2021/1060 в сроковете и при условията, зададени от страна на УО на ПКИП.

Изменения на административния договор по процедурата се извършват при условията на чл. 39 от ЗУСЕФСУ. Измененията могат да са както по инициатива на Ръководителя на УО, така и по инициатива на бенефициента, когато това се основава на свързани с процедурата промени в правото на Европейския съюз и/или българското законодателство, в политиката на европейско и/или национално ниво, произтичаща от стратегически документ, или в съответната програма.

При изменение по инициатива на бенефициента, той трябва да представи писмено Искане за изменение на договора в съответствие с изискванията, зададени от страна на УО на ПКИП. Искането за промяна, със съответната обосновка, се процедира през ИСУН.

Промяната не може да води до нарушаване на принципите по чл. 29, ал. 1 от ЗУСЕФСУ, а именно: свободна и лоялна конкуренция; равнопоставеност и недопускане на дискриминация; публичност и прозрачност; спазване на основните права; устойчиво развитие и опазване на околната среда.

Бенефициентът се задължава да не продава, преотстъпва и/или дава под наем на трети лица дълготрайните материални и нематериални активи, придобити със средства съгласно административния договор за период от 3 (три) години от окончателното плащане. В случай че по проекта са придобити лицензии, същите следва да се поддържат в посочения период на устойчивост (3 години) от окончателното плащане, като разходите за това са за сметка на бенефициента. При неспазване на посоченото изискване се определя финансова корекция, пропорционално спрямо периода, за който е налице неизпълнение.

Оборудването, придобито със средства по проекта, следва да бъде използвано от бенефициента, да бъде амортизируемо (за активите, за които е приложимо), да бъде закупено при пазарни условия от трети страни, несвързани с бенефициента и да бъде включено в активите на предприятието, получаващо помощта, съгласно приложимите счетоводни стандарти, както и да остане свързано с проекта, за който е предоставена помощта.

В случай че проектът включва разходи за създаване на онлайн магазин (за изпълнението на незадължителната Дейност 2 съгласно т. 13.1 „Допустими дейности” от Условията за кандидатстване), то създаденият онлайн магазин следва да се ползва/поддържа от бенефициента за период от минимум 3 (три) години от извършване на окончателното плащане по проекта, като разходите за това са за сметка на бенефициента. При неспазване на посоченото изискване ще се определя финансова корекция, пропорционално спрямо периода, за който е налице неизпълнение.

Съгласно чл. 6, пар. 3 от Регламент (ЕС) № 2023/2831 всички документи, които са необходими, за да се установи спазването на всички условия, определени в същия регламент, следва да се съхраняват за срок от 10 години от датата на предоставяне на последната помощ по схемата. За целите на настоящата процедура за дата на предоставяне на помощта по смисъла на чл. 3, пар. 3 от Регламент (ЕС) № 2023/2831 се счита датата на сключване на административния договор за предоставяне на БФП.

Правото на собственост, докладите и други документи, възникват и принадлежат на Бенефициента. Независимо от посоченото, Бенефициентът предоставя на УО, упълномощените от него лица и Счетоводния орган, националните одитиращи органи, Европейската комисия, Европейската служба за борба с измамите, Европейската сметна палата и външни одитори правото да ползват свободно и съобразно обхвата на проверката всички документи, свързани с проекта, независимо от формата им.

Съгласно правилата на Регламент (ЕС) № 1060/2021, Управляващият орган следва да извършва проверки за удостоверяване на административните, финансовите, техническите и физическите аспекти от изпълнението на проектите. Проверките могат да бъдат както административни (проверка на документи, предоставени във връзка с възстановяване на разходи), така и проверки на място за изпълнение на дейностите, заложени по проекта. Бенефициентът е задължен да осигури директен достъп (както по време на изпълнението на проекта, така и след неговото приключване) на представители на Управляващия орган, и/или други одитиращи институции с цел извършването на проверка на място на резултатите от изпълнението на проекта.

Бенефициентът е задължен да докладва и отчита изпълнението на проекта в съответните отчетни форми и документи, зададени от страна на УО на ПКИП.

Допълнително, в случай че бенефициентът е предвидил общо разходи (безвъзмездна финансова помощ плюс собствено съфинансиране) за специализиран софтуер, включително разработване (независимо един или повече), включително лицензии за софтуер, които надхвърлят 100 000 лева, при отчитането на разхода в подадения финален отчет, УО може да извърши проверка (включително и на място), при която изпълнението се удостоверява посредством експертно заключение от вещо/и лице/лица, притежаващо/и необходимата техническа експертиза. Дълготрайните нематериални активи (ДНА) следва да отговарят на принципите за добро финансово управление (икономичност, ефикасност и ефективност), както и да притежават съответните технически и функционални характеристики съгласно одобрения проект. Необходимостта от ДНА и тяхната употреба от бенефициента също следва да бъде потвърдена.

С оглед ограничаване на неблагоприятно въздействие върху околната среда и човешкото здраве и осигуряване спазването на разпоредбите на Закона за опазване на околната среда и Закона за биологичното разнообразие, при изпълнение на проектите бенефициенти носят отговорността за съблюдаването на условията, посочени в чл. 3.3 от Общите условия (Приложение 19).

Бенефициентът трябва да води точна и редовна документация и счетоводни отчети, отразяващи изпълнението на проекта, използвайки подходяща система за документооборот и счетоводно отчитане. С всяко искане за междинно плащане, в хода на изпълнение на административния договор, бенефициентът е задължен да изготви и представи на Управляващия орган междинен отчет, който да съдържа необходимите приложения с пълна информация за всички аспекти на изпълнението за отчетния период. След приключването на дейностите по договора, бенефициентът е длъжен да изготви и представи на УО финален отчет, съдържащ информация относно цялостното изпълнение на дейностите и постигнатите резултати. Финалният отчет се представя в срок до един месец след изтичане на срока на изпълнение на дейностите по проекта. Тези отчети трябва да посочват и постигането на резултатите и целите на проекта чрез предварително зададените индикатори, както и да показват реалното изпълнение на заложените очаквани резултати. Отчетите следва да отразяват и съответствието на дейностите с хоризонталните политики на ЕС, заложени в чл. 9 на Регламент (ЕС) 2021/1060 на Европейския парламент и на Съвета (вкл. спазване правата и принципите, залегнали в Конвенцията на ООН за правата на хората с увреждания), да описват основните проблеми, възникнали по време на изпълнението на проекта, както и как тези проблеми са били решени или причините за това да не бъдат преодолени.

Допълнително, в хода на изпълнение на проекта, Ръководителят на УО, може да изиска от бенефициента да предостави доклади и/или допълнителна информация относно напредъка, постигнат по проекта.

Управляващият орган следи за осигуряване на максимална добавена стойност на финансовата подкрепа, която е получена от бенефициентите по настоящата процедура, за периода на проектната устойчивост. Последващите проверки, следят за спазване на изискванията за запазване на мястото и изискванията за устойчивост, определени в чл. 73, пар. 2, буква з) от Регламент (ЕС) № 2021/1060. При получена кореспонденция чрез ИСУН от страна на бенефициента относно промяна в мястото на изпълнение на проекта се извършва 100% документална проверка на полученото искане, като при установена необходимост, проверяващите експерти може да процедират проверка на място. Недопустими са изменения в административния договор за период от 3 (три) години от окончателното плащане, които водят до промяна на мястото на изпълнение на проекта, в случаите когато на етап оценка проектното предложение е получило точки по критериите за техническа и финансова оценка съобразно първоначално заявеното във Формуляра за кандидатстване място на изпълнение на проекта. Недопустими са изменения в договора за период от три години от окончателното плащане, които водят до промяна в мястото на изпълнение на проекта, когато се променя категорията регион – от по-слабо развити региони в регион в преход.

### 2. Финансово изпълнение на проекта и плащане:

Всички допустими разходи (надлежно доказани със съответната фактура или друг разходооправдателен документ с еквивалентна доказателствена стойност), могат да бъдат представени за плащане само веднъж – т.е. разходите, за които е поискана безвъзмездна финансова помощ, не могат да бъдат предоставяни за плащане към други източници.

Бенефициентът е задължен да поддържа отделни счетоводни аналитични сметки/подсметки или отделна счетоводна система за допустимите разходи по проекта и използването на средствата от безвъзмездната финансова помощ, съгласно изискванията на чл. 57, ал. 1, т. 6 от ЗУСЕФСУ. Създадените, във връзка с изпълнението на проекта, счетоводни сметки/система следва да съдържат в наименованието си номера на административния договор за безвъзмездна финансова помощ.

При изпълнение на административния договор, бенефициентът е отговорен за администриране на процеса на определяне на данък върху добавената стойност като допустим разход. Във връзка с понятието „*възстановим данък добавена стойност*” и определянето му като недопустим разход за съфинансиране от оперативните програми, се прилагат правилата на чл. 186, пар. 4, буква в) от Финансовия регламент 2018/1046, Указанието на министъра на финансите за третиране на ДДС (Приложение 26 към Условията за изпълнение) и действащите нормативни актове към момента на изпълнение на административния договор за определянето на ДДС като „възстановим” и следователно недопустим разход по ПКИП и настоящата процедура, или като „невъзстановим” и следователно допустим разход по ПКИП и настоящата процедура.

Максималният размер на безвъзмездната финансова помощ задължително се фиксира в административния договор. Фиксираният в договора размер на БФП се основава на бюджета, който е предварителна оценка на размера на допустимите разходи, необходими за изпълнението на проекта. Фиксираният в договора размер на безвъзмездната финансова помощ е окончателен, но действителният размер на подлежащата на изплащане помощ се определя след приключване на всички допустими дейности по проекта и зависи от тяхното надлежно удостоверяване и одобряване на действително извършените разходи.

Всички процентни ограничения по видове разходи съгласно т. 14.2 „Допустими разходи” от Условията за кандидатстване (ако има такива), се прилагат както на етап оценка на проектното предложение, така и на етап изпълнение на проекта.

В случай на превишение на процентното ограничение, размерът на съответни разходи се преизчислява до допустимите стойности.

**ВАЖНО:** Условия, при които заложените процентни ограничения за размера на разходите по проекта на етап изпълнение **не следва** да се прилагат:

1. При налагане на финансови корекции по сключения административен договор за предоставяне на безвъзмездна финансова помощ;

2. При реализиране на икономии по време на изпълнение на административния договор за предоставяне на безвъзмездна финансова помощ, но не и в случаите на нереализиране на заложени в договора дейности;

3. При реализиране на одобрена/допустима дейност за собствена сметка.

Недопустими са промени в бюджета на административния договор, водещи до увеличаване на първоначално договорения процент и размер на безвъзмездната финансова помощ и/или водещи до превишаване на средствата по бюджетни пера, за които има определен в Условията за кандидатстване максимален размер/процент.

Управляващият орган извършва авансови, междинни и окончателни плащания към бенефициентите при спазване на условията и разпоредбите на Наредба № Н-5 от 29.12.2022 г. за определяне на правилата за извършване на плащания, за верификация и счетоводно отчитане на разходите, за възстановяване и отписване на неправомерни разходи и за осчетоводяване, както и сроковете и правилата за приключване на счетоводната година по програмите.

Бенефициентът се задължава в 20-дневен срок от сключването на административния договор да уведоми Управляващия орган за притежавана от него банковата сметка с Финансова идентификационна форма (Приложение 24), по която ще бъдат извършвани плащанията.

По настоящата процедура за предоставяне на безвъзмездна финансова помощ се предвиждат **следните варианти на плащане**:

**Вариант 1 (авансово и окончателно плащане):**

Бенефициентите по настоящата процедура имат право да получат авансово плащане като представят искане за плащане по административния договор чрез ИСУН. Авансовото плащане може да бъде в размер до 40% от общия размер на безвъзмездното финансиране. Условие за неговото извършване е предоставянето от страна на бенефициента на Банкова гаранция (Приложение 22), покриваща пълния размер на исканата авансова сума, Финансова идентификационна форма (Приложение 24) и Декларация за банкова сметка (с цел удостоверяване на задължението на бенефициента да използва сумата по авансовото плащане единствено за целите на проекта – Приложение 23).

След представяне на посочените документи, УО на ПКИП превежда размера на авансовото плащане по банковата сметка на бенефициента, обособена за целите на проекта.

Авансовото плащане се извършва в двуседмичен срок от датата на постъпване на искането за плащане в ИСУН.

Стойността на авансовото плащане се покрива от одобрените разходи, направени от бенефициента за изпълнение на проекта и се отчита (доказва) с първични разходооправдателни и счетоводни документи.

Окончателно плащане се извършва след одобрение на представен пакет отчетни документи в ИСУН, съдържащ финален технически и финансов отчет и искане за окончателно плащане. За да получи исканата сума, бенефициентът трябва да представи доказателствени документи, които удостоверяват окончателното изпълнение на заложените етапи/цели/резултати от проекта. УО на ПКИП одобрява дейностите и верифицира разходите въз основа на проверка на документите, представени към искането за плащане и на проверки на място, и изплаща на бенефициента тази част от одобрените разходи, съответстваща на процента на безвъзмездното финансиране, посочен в договора.

Към искането за окончателно плащане задължително се прилага и Декларация за спазване на принципите на забрана за двойно финансиране и извличане на печалба съгласно чл. 191, ал. 1 и чл. 192, ал. 1 от Финансовия регламент 2018/1046 (Приложение 25).

Размерът на окончателното плащане се изчислява след приключване на проекта, одобряване на финалния технически и финансов отчет, като се приспадне сумата по отпуснатото авансово плащане и натрупаната лихва във връзка с него.

Заявяването на авансово плащане от страна на бенефициента не е задължително.

**Вариант 2 (авансово плащане, междинно/и плащания и окончателно плащане):**

Бенефициентът по настоящата процедура има право да получи авансово плащане като представи искане за плащане по административен договор и Финансова идентификационна форма (Приложение 24). Авансовото плащане може да бъде в размер до 40% от общия размер на безвъзмездната финансова помощ. Условие за неговото извършване е предоставянето от страна на бенефициента на Банкова гаранция (Приложение 22), покриваща пълния размер на исканата авансова сума, Декларация за банкова сметка (Приложение 23) и Финансова идентификационна форма (Приложение 24).

След представяне на посочените документи, УО превежда размера на авансовото плащане по банковата сметка на бенефициента, открита за целите на получаване и разходване на сумата на авансовото плащане. Бенефициентът може да използва средствата по тази сметка съгласно условията, определени в договора за откриването ѝ.

Авансовото плащане се извършва в двуседмичен срок от датата на постъпване на искането за плащане в Управляващия орган, при условията и реда на чл. 61 от ЗУСЕФСУ.

Стойността на авансовото плащане се покрива от одобрените разходи, направени от бенефициента за изпълнение на проекта и се отчита (доказва) с първични разходооправдателни и счетоводни документи.

Бенефициентът има право на междинни плащания. Междинни и окончателно плащания се извършват след верифициране с цел потвърждаване допустимостта на извършените разходи и при наличие на физически и финансов напредък на проекта. За да получи исканата сума, бенефициентът трябва да представи за одобрение междинен технически и финансов отчет, придружен от доказателствени документи, които удостоверяват изпълнението на отчитаните дейности/действия и изразходването на средствата. Управляващият орган одобрява дейностите и верифицира разходите въз основа на проверка на документите, представени към искането за плащане и проверки на място, и изплаща на бенефициента частта от одобрените разходи съответстваща на процента на безвъзмездна финансова помощ, посочен в договора.

Не могат да бъдат извършвани междинни/окончателно плащания преди верифициране на разходите, както и преди проведените процедури за възлагане на обществени поръчки/избор на изпълнител/и да бъдат проверени за съответствие със приложимото законодателство и сключения административен договор. Бенефициентът отразява в ИСУН всеки сключен договор с избран изпълнител ведно с документите от провеждането на обществената поръчка/проведената процедура за избор на изпълнител/и.

Общият размер на авансовите и междинните плащания е до 95% от стойността на безвъзмездната финансова помощ за бенефициенти с гаранция, издадена от банка или финансова институция, регистрирани в Република България.

Към искането за окончателно плащане задължително се прилага и Декларация за удостоверяване на спазването на принципите на забрана за двойно финансиране и на забрана за извличане на печалба съгласно чл. 191, ал. 1 и чл. 192, ал. 1 от Финансовия регламент 2018/1046 (Приложение 25).

Окончателното плащане се извършва след одобрение на финалния отчет и е в размер на разликата между общата стойност на безвъзмездното финансиране, изчислена като се приложи процентът съгласно условията на чл. 2.1 от административния договор, към одобрените разходи за отчетния период, като се приспадне сумата по отпуснатите авансово и междинни плащания и натрупаната лихва във връзка с тях.

Заявяването на авансово и междинни плащания от страна на бенефициента не е задължително.

**Вариант 3 (само междинно/и плащания и окончателно плащане):**

В този случай бенефициентът първоначално заплаща всички разходи по изпълнение на проекта за определен период. За да получи исканата сума за междинно плащане, бенефициентът трябва да представи за одобрение междинен технически и финансов отчет. Отчетът трябва да съдържа доказателствени документи, които удостоверяват изпълнението на отчитаните дейности/действия и изразходването на средствата. Документите се проверяват, разходите се верифицират и на бенефициента се изплаща тази част от изразходваните средства, която отговаря на процента на безвъзмездна финансова помощ, посочена в административния договор.

Окончателното плащане се извършва след одобрението на подадения финален отчет и е в размер на разликата между общата стойност на безвъзмездното финансиране, изчислена като се приложи процентът съгласно условията на чл. 2.1 от административния договор, към одобрените разходи за отчетния период, като се приспадне сумата по извършените междинни плащания и натрупаната лихва във връзка с тях.

Заявяването на междинни плащания от страна на бенефициента не е задължително.

**Вариант 4** **(само окончателно плащане):**

За да получи исканата сума за окончателно плащане, бенефициентът трябва да представи за одобрение финален технически и финансов отчет. Отчетът трябва да съдържа доказателствени документи, които удостоверяват изпълнението на отчитаните дейности/действия и изразходването на средствата. Документите се проверяват, разходите се верифицират и на бенефициента се изплаща тази част от изразходваните средства, която отговаря на процента на безвъзмездна финансова помощ, посочена в административния договор.

Окончателното плащане е в размер на общата стойност на безвъзмездната финансова помощ, изчислена като се приложи процента, посочен в чл. 2.1 от административния договор, към общите верифицирани разходи.

В случай че бенефициентът избере Вариант 1, Вариант 2 или Вариант 3, т.е. в случаите, когато плащането на безвъзмездната финансова помощ ще се извърши на няколко вноски (траншове), помощта и допустимите разходи следва да бъдат сконтирани до съответната стойност към момента на предоставянето на помощта при използване на референтния лихвен процент, използван за нуждите на държавните помощи, приложим към датата на предоставяне на помощта в съответствие с чл. 3, ал. 6 от Регламент на Комисията (ЕС) № 2023/2831. Референтният лихвен процент се актуализира периодично от Европейската комисия. Референтният лихвен процент за Република България за съответния период се оповестява на следния интернет адрес: <http://stateaid.minfin.bg/bg/page/424>.

Сконтирането[[1]](#footnote-1) ще се извършва от Управляващия орган с оглед гарантиране, че предоставената безвъзмездна финансова помощ ще бъде съобразена с праговете и интензитета за минимална помощ, посочени в Условията за кандидатстване.

**Нередности и конфликт на интереси:**

Бенефициентът се задължава да предприеме всички необходими мерки за избягване и предотвратяване на конфликт на интереси. Конфликт на интереси е налице, когато безпристрастното и обективно упражняване на функциите по проекта на което и да е лице е опорочено по причини, свързани със семейния и емоционалния живот, политическа или национална принадлежност, икономически интерес или всякакъв друг пряк или косвен личен интерес, съгласно чл. 61 от Регламент (ЕС, Евратом) № 2018/1046 (Финансовия регламент), както и по смисъла на Закона за противодействие на корупцията и за отнемане на незаконно придобитото имущество.

Бенефициентът може да подаде **сигнал за нередност** при условията и по реда на разпоредбите на ЗУСЕФСУ и съобразно подписаната **Декларация за нередности- Раздел 6 от Декларацията при кандидатстване (Приложение 2)** към Условията за кандидатстване.

### 3. Мерки за информиране и публичност:

Бенефициентът следва да прилага подходящи мерки за публичност и информираност съгласно правилата на Приложение IX „Комуникация и видимост — членове 47, 49 и 50” от Регламент (ЕС) № 2021/1060.

Бенефициентът е длъжен да упомене финансовия принос на Европейския фонд за регионално развитие (ЕФРР) чрез Програма „Конкурентоспособност и иновации в предприятията” 2021-2027 в информацията, изготвяна и предоставяна във връзка с изпълнението на проекта, във всички отчети за изпълнение на административния договор (междинни и финален), както и във всички други документи, отнасящи се до изпълнението на дадена дейност по проекта. Във всички обяви и публикации, свързани с изпълнението на проекта, бенефициентът е длъжен да оповести, че проектът е получил финансиране от ЕФРР чрез ПКИП.

По време на изпълнението на проекта, бенефициентът информира обществеността за получената от ЕФРР подкрепа, като:

а) включва на интернет страницата си, ако има такава, и на сайтове в социални медии кратко описание на операцията, пропорционално на равнището на подкрепата, в което се посочват нейните цели и резултати и се откроява финансовата подкрепа от ЕС;

б) включва по видим начин текст, подчертаващ подкрепата от Съюза, в документите и комуникационните материали, свързани с изпълнението на операцията и предназначени за обществеността или за участниците;

в) поставя устойчиви табели или табла, ясно видими за обществеността, на които се откроява емблемата на Съюза в съответствие с техническите характеристики, посочени в приложение IX от Регламент 2021/1060, веднага щом започне физическото изпълнение на проектните дейности, в случай че сключеният АДБФП е с общ размер на разходите над 500 000 евро. Не по-късно от три месеца след приключването на проекта бенефициентът поставя постоянна табела или билборд (които заместват плаката) с големи размери на видимо за обществеността място. Постоянната табела или билбордът следва да съдържат задължителните елементи, описани по-долу, като емблемата на ЕС, изразът „Финансирано от Европейския съюз” или „Съфинансирано от Европейския съюз”, изписан изцяло и поставен до емблемата и наименованието на финансиращия фонд трябва да заемат минимум 25% от площта им. При условие че общият размер на разходите е под посочения праг от 500 000 евро, бенефициентът поставя минимум един плакат с информация за проекта (поне размер А3) или еквивалентен електронен екран с информация за проекта, в който се споменава финансовата подкрепа от ЕС, на видно за обществеността място.

г) в случаите на закупуване на оборудване е необходимо да се поставят стикери върху всеки актив, закупен по проекта, включващи информация за финансовата подкрепа от ЕС.

*Временните и постоянни табели/плакати/билбордове следва да съдържат следните задължителни елементи:*

- емблемата на ЕС и изразът „Финансирано от Европейския съюз” или „Съфинансирано от Европейския съюз”, изписан изцяло и поставен до емблемата;

- наименованието на съфинансиращия фонд - Европейски фонд за регионално развитие;

- общото лого за програмен период 2021-2027 г.;

- наименованието на Програма „Конкурентоспособност и иновации в предприятията“ 2021-2027;

- наименованието на проекта;

- общата стойност на проекта, както и размера на европейското и националното съфинансиране, представени в български лева;

- начална и крайна дата на изпълнение на проекта.

**ВАЖНО:** Неспазването на правилата за комуникация и видимост (визуализация) може да доведе до непризнаване на част или на цялата стойност на извършените по проекта разходи.

### 4. Приложения към Условията за изпълнение:

Административен договор за предоставяне на безвъзмездна финансова помощ по програма „Конкурентоспособност и иновации в предприятията” 2021-2027 (**Приложение 18**);

Общи условия към финансираните по програма „Конкурентоспособност и иновации в предприятията” 2021-2027 административни договори за предоставяне на безвъзмездна финансова помощ (**Приложение 19**);

Заявление за профил за достъп на ръководител на бенефициента до ИСУН (**Приложение 20**);

Заявление за профил за достъп на упълномощени от бенефициента лица до ИСУН (**Приложение 21**);

Банкова гаранция (**Приложение 22**);

Декларация за банкова сметка (**Приложение 23**);

Финансова идентификационна форма (**Приложение 24**);

Декларация за спазване на принципите на забрана за двойно финансиране и извличане на печалба съгласно чл. 191, ал. 1 и чл. 192, ал. 1 от Финансовия регламент 2018/1046 (**Приложение 25**).

Указание на министъра на финансите за третиране на ДДС (**Приложение 26**).

1. При междинно/окончателно плащане се извършва проверка дали сконтираната стойност на безвъзмездната помощ към сконтираната стойност на допустимите разходи е в рамките на допустимия интензитет при прилагане на следната формула: PV = FV/(1+i)t , където PV е сконтирана стойност, FV е реална стойност, i е лихвеният процент, а t – периода на изпълнение в години. [↑](#footnote-ref-1)